A Bizottság 3314/90/EGK rendelete

(1990. november 16.)

a közúti közlekedésben használt menetíró készülékekről szóló 3821/85/EGK tanácsi rendeletnek a műszaki fejlődéshez történő hozzáigazításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a közúti közlekedésben használt menetíró készülékekről szóló 3821/85/EGK tanácsi rendeletre [1] és különösen annak 17. és 18. cikkére,

mivel meg kell akadályozni, hogy közúti közlekedésben használt elektronikus menetíró készülékekkel csalni lehessen, kiváltképpen azt, hogy meg lehessen szakítani az áramellátást vagy a sebesség-, illetve útérzékelést;

mivel a tapasztalatok és a technika jelenlegi állása szerint az ilyen jellegű beavatkozásokat egyértelműen jelezni lehet a menetíró lapon, és ez elősegíti a rendelet alkalmazását, illetve gátolja az ilyen jellegű visszaéléseket;

mivel célszerű ezt az új technológiát az elektronikus menetíró eszközök gyártására és beépítésére vonatkozó közösségi szabványokba átvenni;

mivel ahhoz, hogy mindenekelőtt a vezetési időket hatékonyan ellenőrizni és az előírásoknak megfelelően rögzíteni lehessen, a vezetési időt automatikusan, a többi időt - amikor a járművezető nem vezet - megfelelő jelzéssel ellátott kapcsoló működtetésével kell rögzíteni;

mivel a jelenlegi menetíró készülékek már automatikusan rögzítik a vezetési időket, ezért az eddigi tapasztalatok alapján és a technika jelenlegi állása szerint módosítani kell az ilyen készülékekre vonatkozó gyártási szabványokat;

mivel az ebben a rendeletben előírt intézkedések összhangban vannak a 3821/85/EGK rendelet műszaki fejlődéshez történő hozzáigazításával foglalkozó bizottság véleményével,

ELFOGADTA EZT A RENDELETET:

1. cikk

A 3821/85/EGK rendelet I. melléklete a következőképpen módosul:

1. A II. fejezet a következő ponttal egészül ki:

"7. Az olyan elektronikus menetíró készülék esetében, amelyet a távolság- és sebességérzékelő elektromos úton továbbított jelei működtetnek, a menetíró készülék áramellátásának minden 100 milliszekundumot meghaladó megszakadása (kivétel a világítás), a sebesség és a távolság érzékelője áramellátásának megszakadása, valamint a sebesség és a távolság jeladójához menő jel bármilyen megszakadása."

2. A III. fejezet

"a) Általános pontok"

1.3. pontja helyébe a következő lép:

"1.3 Jelölő eszköz, amely az adatrögzítő lapon külön jelzi:

- az adatrögzítő lapot tartalmazó ház minden felnyitását,

- a II. fejezet 7. pontjában meghatározott elektronikus menetíró készülék esetében a készülék áramellátásnak minden 100 milliszekundumot meghaladó megszakadását (a világítás kivételével) legkésőbb az áramellátás helyreállításakor,

- a II. fejezet 7. pontjában meghatározott elektronikus menetíró készülék esetében a sebesség és távolság érzékelője áramellátásnak minden 100 milliszekundumot meghaladó megszakadását, illetve a sebesség és a távolság jeladójához menő jel minden megszakadását."

3. A III. fejezet

"c) Adatrögzítő műszerek"

4.1. pontja helyébe a következő lép:

"4.1 A menetíró készüléket úgy kell kialakítani, hogy a vezetési időt mindig automatikusan rögzítse, a rendelet 15. cikkének (3) bekezdése, második francia bekezdésének b), c) és d) pontjában jelzett többi időt pedig esetleg kapcsolóberendezéssel külön rögzítse."

2. cikk

1991. július 1-jétől a tagállamok nem adnak ki többé EGK- típusjóváhagyást olyan menetíró készülékekre, amelyek nem felelnek meg az e rendelettel módosított 3821/85/EGK rendelet rendelkezéseinek.

3. cikk

1996. január 1-jétől valamennyi újonnan üzembe helyezett jármű menetíró készüléke meg kell hogy feleljen az e rendelettel módosított 3821/85/EGK rendelet rendelkezéseinek.

4. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1990. november 16-án.

a Bizottság részéről

Karel van Miert

a Bizottság tagja

[1] HL L 370., 1985.12.31., 8. o.

--------------------------------------------------